text: Politiet forventer rolig demonstration 
  04 august 2012 kl. 08.26
  Det bliver fredeligt, når der lørdag bliver demonstreret mod Restaurant Vejlegården, siger politiet.
  Trusler om brandbomber mod fagforbundet 3F og en patron i posten til Restaurant Vejlegården har fået den faglige konflikt mellem de to parter til at eskalere - alligevel forventer Sydøstjyllands Politi, at demonstrationen i Vejle lørdag til fordel for 3F vil forløbe stille og roligt.
  - Rent politimæssigt har vi en opgave i forhold til, at der kommer mange mennesker ind i byen, og vi derfor skal håndtere vores infrastruktur og vores trafik - og det løser vi, siger politiinspektør Karsten Hansen fra Sydøstjyllands Politi.
  - Vi har en god dialog med deltagerne, og politiets opgave i denne her konflikt er, at tingene foregår i fred og fordragelighed. Det har de gjort hidtil, og jeg forventer, at det vil fortsætte sådan, så vi stort set ikke behøver politimæssigt at gå ind i demonstrationen, siger han.
  